A Bizottság 2785/2000/EK rendelete

(2000. december 19.)

a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről szóló, valamint az 1259/1999/EK tanácsi rendelet alkalmazására vonatkozó egyes részletes szabályok megállapításáról szóló 296/96/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közös agrárpolitika finanszírozásáról szóló, 1999. május 17-i 1258/1999/EK tanácsi rendeletre [1] és különösen annak 4. cikke (8) bekezdésére, 5. cikke (3) bekezdésére és 7. cikke (5) bekezdésére,

mivel:

(1) A Szerződés 122. cikke (2) bekezdésével összhangban az egységes valutának Görögország által 2001. január 1-jén történő elfogadásáról szóló, 2000. június 19-i 2000/427/EK tanácsi határozat [2] megállapítja, hogy Görögország eleget tesz az egységes valuta elfogadásához szükséges feltételeknek.

(2) A 2596/2000/EK rendelettel [3] módosított, az euró bevezetéséről szóló, 1998. május 3-i 974/98/EK tanácsi rendelet 2. cikkének második mondata [4] megállapítja, hogy 2001. január 1-jétől Görögország pénzneme az euró lesz.

(3) A legutóbb a 2761/1999/EK rendelettel [5] módosított, a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről, valamint az 1259/1999/EK tanácsi rendelet alkalmazására vonatkozó egyes részletes szabályok megállapításáról szóló, 1996. február 16-i 296/96/EK bizottsági rendelet [6] 4. cikke (1a) bekezdésének a) pontja megállapítja, hogy az EMOGA Garanciarészlege kiadásainak terhére könyvelt előlegeket a részt vevő tagállamok számára euróban kell megállapítani és kifizetni. A 2001 januárjának elején kifizetendő előlegek a 2000. október 16-a és 2000. november 30-a között felmerült kiadásokra vonatkoznak. Ezért rendelkezni kell arról, hogy az említett előlegeket még egy utolsó alkalommal Görögország számára nemzeti valutában fizessék ki.

(4) Az e rendeletben előírt intézkedések összhangban vannak az Európai Mezőgazdasági Orientációs és Garanciaalap (EMOGA) Bizottságának véleményével,

ELFOGADTA EZT A RENDELETET:

1. cikk

A 296/96/EK rendelet a következőképpen módosul:

1. A 3. cikk (8) bekezdésének b) pontja a következő mondattal egészül ki:

"Ez a választási lehetőség Görögországot 2001. január 1-jétől illeti meg."

2. A 4. cikk (1a) bekezdésének c) pontja a következő mondattal egészül ki:

"A Görögország számára 2000. október 16-a és november 30-a között felmerült kiadások utáni előlegeket nemzeti valutaegységben vagy nemzeti valutában kell kifizetni."

2. cikk

Ez a rendelet teljes egészében kötelező és közvetlenül alkalmazandó valamennyi tagállamban.

Ez a rendelet 2001. január 1-jén lép hatályba.

Kelt Brüsszelben, 2000. december 19-én.

a Bizottság részéről

Franz Fischler

a Bizottság tagja

[1] HL L 160., 1999.6.26., 103. o.

[2] HL L 167., 2000.7.7., 19. o.

[3] HL L 300., 2000.11.29., 2. o.

[4] HL L 139., 1998.5.11., 1. o.

[5] HL L 331., 1999.12.23., 57. o.

[6] HL L 39., 1996.2.17., 5. o.

--------------------------------------------------